**Overview**

*The two prose passages below treat critical moments in the story of Rome, one mythological (the founding), the other historical (the threat posed by the Catilinarian conspiracy). The third passage, an excerpt from elegy, surveys the expansion of Rome as an urban center and regional powerhouse. Students are encouraged to supplement their recitiations through gesture, role playing, staging (including props), etc.*

**1. Livy 1.6-7** *Romulus and Remus decide to found a city but then quarrel as to which of them will give the city its name and serve as its ruler*

Ita Numitori Albana re permissa Romulum Remumque cupido cepit in iis locis ubi expositi ubique educati erant urbis condendae. Et supererat multitudo Albanorum Latinorumque; ad id pastores quoque accesserant, qui omnes facile spem facerent parvam Albam, parvum Lavinium prae ea urbe quae conderetur fore. Intervenit deinde his cogitationibus avitum malum, regni cupido, atque inde foedum certamen coortum a satis miti principio. Quoniam gemini essent nec aetatis verecundia discrimen facere posset, ut di quorum tutelae ea loca essent auguriis legerent qui nomen novae urbi daret, qui conditam imperio regeret, Palatium Romulus, Remus Aventinum ad inaugurandum templa capiunt. Priori Remo augurium venisse fertur, sex voltures; iamque nuntiato augurio cum duplex numerus Romulo se ostendisset, utrumque regem sua multitudo consalutaverat: tempore illi praecepto, at hi numero avium regnum trahebant. Inde cum altercatione congressi certamine irarum ad caedem vertuntur; ibi in turba ictus Remus cecidit. Volgatior fama est ludibrio fratris Remum novos transiluisse muros; inde ab irato Romulo, cum verbis quoque increpitans adiecisset, "Sic deinde, quicumque alius transiliet moenia mea," interfectum. Ita solus potitus imperio Romulus; condita urbs conditoris nomine appellata.

**2. Cicero In Catalinam 1.17-19** *Cicero imagines that Rome personified (Patria) pleads with Catiline not to destroy her*

Nunc te Patria, quae communis est parens omnium nostrum, odit ac metuit et iam diu nihil te iudicat nisi de parricidio suo cogitare; huius tu neque auctoritatem verebere nec iudicium sequere nec vim pertimesces? Quae tecum, Catilina, sic agit et quodam modo tacita loquitur: “Nullum iam aliquot annis facinus exstitit nisi per te, nullum flagitium sine te; tibi uni multorum civium neces, tibi vexatio direptioque sociorum inpunita fuit ac libera; tu non solum ad neglegendas leges et quaestiones, verum etiam ad evertendas perfringendasque valuisti. Superiora illa, quamquam ferenda non fuerunt, tamen, ut potui, tuli; nunc vero me totam esse in metu propter unum te, quicquid increpuerit, Catilinam timeri, nullum videri contra me consilium iniri posse, quod a tuo scelere abhorreat, non est ferendum. Quam ob rem discede atque hunc mihi timorem eripe; si est verus, ne opprimar, sin falsus, ut tandem aliquando timere desinam.” Haec si tecum, ita ut dixi, Patria loquatur, nonne impetrare debeat, etiamsi vim adhibere non possit?

3. **Propertius 4.1-38** *A visitor to Rome is informed that the city’s mangificence belies its humble origins*

Hoc, quodcumque uides, hospes, qua maxima Roma est,
    ante Phrygem Aenean collis et herba fuit;
atque ubi Nauali stant sacra Palatia Phoebo,
    Euandri profugae concubuere boues.
fictilibus creuere deis haec aurea templa,
    nec fuit opprobrio facta sine arte casa;
Tarpeiusque pater nuda de rupe tonabat,
    et Tiberis nostris aduena bubus erat.
qua gradibus domus ista Remi se sustulit, olim
    unus erat fratrum maxima regna focus.
curia, praetexto quae nunc nitet alta senatu,
    pellitos habuit, rustica corda, Patres.
bucina cogebat priscos ad uerba Quiritis:
    centum illi in prato saepe senatus erat.
nec sinuosa cauo pendebant uela theatro,
    pulpita sollemnis non oluere crocos.
nulli cura fuit externos quaerere diuos,
    cum tremeret patrio pendula turba sacro,
annuaque accenso celebrante Parilia faeno,
    qualia nunc curto lustra nouantur equo.
Vesta coronatis pauper gaudebat asellis,
    ducebant macrae uilia sacra boues.
parua saginati lustrabant compita porci,
    pastor et ad calamos exta litabat ouis.
uerbera pellitus saetosa mouebat arator,
    unde licens Fabius sacra Lupercus habet.
nec rudis infestis miles radiabat in armis:
    miscebant usta proelia nuda sude.
prima galeritus posuit praetoria Lycmon,
    magnaque pars Tatio rerum erat inter ouis.
hinc Tities Ramnesque uiri Luceresque Soloni,
    quattuor hinc albos Romulus egit equos.
quippe suburbanae parua minus urbe Bouillae
    et, qui nunc nulli, maxima turba Gabi.
et stetit Alba potens, albae suis omine nata,
    ac tibi Fidenas longa erat isse uia.
nil patrium nisi nomen habet Romanus alumnus:
    sanguinis altricem non pudet esse lupam.